**Virtain musiikkiyhdistys ry.**  Vapaa julkaistavaksi

## 17.7.2018 klo 10

Viides KesäVirratSoi oli taiteellinen voitto

**Sunnuntaina päättynyt viides KesäVirratSoi oli taiteelliselta tasoltaan huippuluokkaa ja yllätti yleisönsä monin tavoin. Yleisön palaute rohkaisee käynnistämään ensi vuoden suunnittelun entistä korkeammalla tavoitetasolla.**

Tämän vuoden musiikkijuhla päättyi komeaan KesäVirrat Festival Stringsin konserttiin, solistinaan baritoni Jorma Hynninen ja johtajanaan Ruut Kiiski. Konsertti juhlisti Virtain 150-vuotista taivalta itsenäisenä kuntana. Lauantai-illan toivotut -konsertissa lauloi sopraano Marjukka Tepponen selloyhtyeen säestämänä mm. Straussia, Villa-Lobosta ja Dvorakia.

* Kaikesta musiikista genrestä riippumatta heijastui esittäjiensä rakkaus musiikkiin. Olen iloinen, että saatoimme näiden neljän päivän aikana palvella niin monenlaisia musiikin kuulijoita ja tarjota heille merkityksellisiä hetkiä, sanoo taiteellinen johtaja Hannu Kiiski.

Musiikki istui täydellisesti Virtain uniikkeihin esiintymispaikkoihin

Päivien aikana koettiin huippuhetkiä, jotka jäävät varmasti musiikinrakastajien muistoihin. Kannel instrumenttinaan esiintyvä laulaja Ida Elina viihdytti yleisöä Joutsenjärven luomumansikkatilan ladossa ja hänen ohellaan myös Frigg innoitti kuulijat pitkiin suosionosoituksiin. Väliajan mansikkakakkukahvit olivat osa sitä yhteisöllisyyttä ja tunnelmasta toiseen siirtymistä, josta KesäVirratSoi on tunnettu.

Marjukka Riihimäen johtama ja Anna-Mari Kähärän pianolla säestämä Philomela puolestaan kietoi yleisönsä lauluun aloittamalla esiintymisensä suuressa piirissä kuulijoiden ympärillä. Philomela esiintyi Killinkoskella Into-keskuksessa.

Marjukka Tepponen hurmasi Dallapé-orkesterin solistina

Dallapé-orkesteri urakoi trooppisessa lämmössä Hiekkarannan tanssilavalla valkoisissa puvuissaan kuivaten hikeä paperipyyhkeisiin. Illan aluksi kuultiin orkesterin tunnussävelmäksi muodostunut Ilta Oulunjoella, joka on seurannut eri kokoonpanoja 1930-luvulta saakka. Yleisö lähti tanssilattialle nauttimaan suuren tanssiorkesterin soitosta. Illan kruunasi Lasse Pihlajamaan Nuoruusmuistoja, jonka tulkitsi yllätysesiintyjä Marjukka Tepponen säestäjinään Rebecca Roozeman viululla ja Hannu Kiiski sellolla - taustanaan Dallapé-orkesteri.

Aloituskonsertti keräsi kirkkoon innokkaan yleisön kuulemaan nuoria menestyjiä pianisti Maria Hämäläistä, viulisti Rebecca Roozemania ja sellisti Jonathan Roozemania.

Klassisesta kevyeen - monet genret edustettuina

Juha Tapion laaja ja vankkumaton suosio houkutteli Rantapuistoon tuhatpäisen kuulijajoukon. Erja Lyytinen puolestaan villitsi yleisönsä esityksellään ja osoitti olevansa "Best Guitarist 2017" -arvonimen veroinen. Kenellekään ei jäänyt epäselväksi, miksi Carlos Santana taannoisessa Helsingin konsertissaan kutsui Erjan jammailemaan kanssaan lavalle.

* Nyt yleisö on löytänyt konserttitarjontamme erilaiset mahdollisuudet. Luulen, että olemme onnistuneet välittämään meille kolme tärkeää asiaa yleisöllemme. Ensimmäisenä on ehdottoman korkea maailmanluokan taiteellinen taso. Toisena ovat ainutlaatuiset esiintymispaikkamme tunnelman luojana esityksille ja kolmantena on yhteisöllisyys. Tänäkin vuonna juhlaa ovat olleet rakentamassa lukuisat vapaaehtoiset yhdessä Merikanto-opiston opettajien ja yritysmaailman edustajien kanssa, sanoo musiikkijuhlan intendentti Tomas Hedenborg.

\*\*\*\*\*

**Yhteydenotot:**

Lisätiedot toiminnanjohtaja Auroora Kiiski, puh. 044 514 1203

Haastattelupyynnöt taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi/)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

**KesäVirratSoi pähkinänkuoressa**

* Viidennen kerran Virroilla 12. - 15.7.2018 järjestettävä musiikkijuhla
* Taiteellinen johtaja sellotaiteilija Hannu Kiiski, toiminnanjohtaja Auroora Kiiski
* Kahdeksan konserttia ja juhlamessu Virtain kirkossa